東巖寺
作者：雍大椿
朝代：宋

paragraphs: 精廬隠東山，氣象嚴竹柏。
入門佛畫好，曉日明金碧。
向來巖名寺，初不覘遺迹。
隠庵中梁秀，邂逅論夙昔。
行前亟指似，雲磴飛雙舄。
始知翠微中，洞穴刊青壁。
莓苔暗龍象，缺甃貯靈液。
開山記乾元，斷碣餘□□。
經營想耆舊，興廢今幾易。
平生泉石心，逮此欣有□。
惜哉荆棘地，尚阻遊人屐。
疇能發其秘，澄觀今藉□。